FÆLLES HOLDNING (EF) nr. 22/95 fastlagt af Rådet den 28. september 1995 med henblik på vedtagelse af Europa-Parlamentet og Rådets beslutning om Fællesskabets retningslinjer for udvikling af det transeuropæiske transportnet (95/C 331/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 D, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 B (4), og

ud fra følgende betragtninger:

Etablering og udvikling af det transeuropæiske net bidrager til gennemførelsen af vigtige målsætninger for Fællesskabet som f.eks. det indre markeds funktion og styrkelse af den økonomiske og sociale samhørighed;

etablering og udvikling af transeuropæiske net inden for transportsektoren på hele Fællesskabets område har desuden som specifikke målsætninger at sikre personer og gods konstant mobilitet på de bedst mulige sociale og miljø- og sikkerhedsmæssige vilkår samt at kombinere alle transportområder under hensyntagen til deres komparative fordele;

i sin hvidbog om udvikling af en fælles transportpolitik anbefaler Kommissionen, at den eksisterende kapacitet udnyttes optimalt, og at alle nettene for de forskellige transportmåder integreres i et transeuropæisk net for bane-, vej- og søtransport, lufttransport og transport ad indre vandveje samt kombineret transport, både for personer og gods;

udviklingen af et integreret transportnet i Europa kan kun ske gradvis ved en sammenknytning af transportmåderne med henblik på at udnytte deres respektive fordele bedre;

for at nå disse mål er det nødvendigt med en målrettet indsats fra Fællesskabets side i overensstemmelse med subsidiaritetsprincippet; derfor må der udstikkes hovedlinjer og opstilles prioriterede mål for den påtænkte fællesskabsindsats inden for de transeuropæiske transportnet;

det er nødvendigt at fastlægge projekter af fælles interesse, som bidrager til at gennemføre disse målsætninger, og som svarer til de for indsatsen fastsatte prioriteter; kun projekter, som er potentielt økonomisk levedygtige, bør komme i betragtning;

det er nødvendigt, at medlemsstaterne tager hensyn til miljøbeskyttelsen og gennemfører undersøgelser for at vurdere indvirkningen på miljøet i overensstemmelse med Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (5) samt anvender Rådets direktiv 92/43/EØF af 21. maj 1992 om bevaring af naturtyper samt vilde dyr og planter (6) i forbindelse med gennemførelsen af projekter af fælles interesse;

der bør fastlægges projekter af fælles interesse ikke blot vedrørende de forskellige transportformer i multimodal sammenhæng, men også vedrørende trafikstyrings- og trafikantoplysningssystemer og positionsbestemmelses- og navigationssystemer;

Kommissionen bør hvert andet år fremlægge en beretning om gennemførelsen af denne beslutning og hvert femte år en beretning, hvori det angives, om der er behov for en revision af retningslinjerne;

der bør nedsættes et udvalg, som navnlig skal bistå Kommissionen ved behandlingen af gennemførelsen og udviklingen af retningslinjerne i denne beslutning -

VEDTAGET FØLGENDE BESLUTNING:

AFSNIT 1 GENERELLE PRINCIPPER

Artikel 1

Formål

1. Formålet med denne beslutning er at opstille retningslinjer, der omfatter mål og prioriteter samt hovedlinjerne i de aktioner, der påtænkes gennemført for det transeuropæiske transportnet; med disse retningslinjer fastlægges projekter af fælles interesse, hvis gennemførelse skal bidrage til at udvikle nettet på fællesskabsplan.

2. De retningslinjer, der er omhandlet i stk. 1, udgør en generel referenceramme, der skal tilskynde til aktioner i medlemsstaterne samt eventuelt på fællesskabsplan med henblik på at realisere projekter af fælles interesse, der har til formål at sikre sammenhæng, sammenkobling og interoperabilitet i det transeuropæiske transportnet, samt adgang til dette net. Disse projekter udgør et fælles mål, hvis virkeliggørelse afhænger af deres modenhed og de finansielle midler, der er til rådighed, idet en medlemsstat eller Fællesskabet i den forbindelse ikke på forhånd forpligtes finansielt. Retningslinjerne har ligeledes til formål i højere grad at inddrage den private sektor.

3. De væsentlige krav til det transeuropæiske transport- og transporttelematiknets interoperabilitet er fastsat særskilt fra denne beslutning.

Artikel 2

Mål

1. Det transeuropæiske transportnet etableres gradvis på fællesskabsplan inden år 2010, ved at de forskellige infrastrukturnet for vej- og banetransport, søtransport og lufttransport integreres på fællesskabsplan i overensstemmelse med de planer, der er beskrevet på kortene i bilag I og/eller specifikationerne i bilag II.

2. Nettet skal:

a) inden for et område uden indre grænser sikre en varig mobilitet for personer og gods på de bedst mulige samfunds- og sikkerhedsmæssige vilkår, idet der tages hensyn til Fællesskabets målsætninger navnlig på miljøområdet, og bidrage til en styrkelse af den økonomiske og sociale samhørighed

b) tilbyde brugerne kvalitetsinfrastrukturer på de bedst mulige økonomiske vilkår

c) omfatte alle former for transport under hensyntagen til deres respektive fordele

d) muliggøre en optimal udnyttelse af den eksisterende kapacitet

e) så vidt muligt være interoperabelt

f) så vidt muligt være økonomisk bæredygtigt

g) omfatte hele medlemsstaternes område, således at adgangen hertil forbedres generelt, at øområder eller randområder og indlandsområder forbindes med de centrale områder, samt at de store bysamfund og Fællesskabets regioner forbindes indbyrdes uden flaskehalse

h) kunne tilkobles nettene i staterne i Den Europæiske Frihandelssammenslutning (EFTA), i de central- og østeuropæiske lande og i Middelhavslandene, samtidig med at interoperabiliteten og adgangen til disse net fremmes, for så vidt det er i Fællesskabets interesse.

Artikel 3

Nettets udstrækning

1. Det transeuropæiske net består af transportinfrastrukturer samt trafikstyringssystemer og positionsbestemmelses- og navigationssystemer.

2. Transportinfrastrukturerne omfatter vejnet, jernbanenet og net af indre vandveje, søhavne, lufthavne og forbindelsespunkter, såsom flod- og kanalhavne og omladningscentre.

3. Trafikstyringssystemerne samt positionsbestemmelses- og navigationssystemerne består af de tekniske installationer samt de edb- og telekommunikationsinstallationer, der er nødvendige for at sikre, at nettet fungerer optimalt, samt at trafikken styres effektivt.

Artikel 4

Hovedlinjer for indsatsen

Hovedlinjerne for Fællesskabets indsats omfatter:

a) udarbejdelse og revision af netplaner

b) fastlæggelse af projekter af fælles interesse

c) udbygning af det bestående net

d) fremme af nettets interoperabilitet

e) den bedst mulige kombination af transportformerne, især ved oprettelse af sammenkoblingscentre

f) bestræbelser på at gøre de finansielle foranstaltninger kohærente og komplementære under iagttagelse af de regler, som gælder for hvert finansielt instrument

g) forsknings- og udviklingsaktioner

h) samarbejde og indgåelse af relevante aftaler med tredjelande, der er berørt af nettets udvikling

i) tilskyndelse til, at medlemsstaterne og de internationale organisationer fremmer de mål, som Fællesskabet forfølger

j) fremme af et løbende samarbejde mellem de berørte parter.

Artikel 5

Prioriterede mål

De prioriterede mål omfatter på baggrund af målene i artikel 2:

a) udvikling af hoved- og tværforbindelser, der gør det muligt at fjerne flaskehalse, færdiggøre manglende strækninger og supplere hovedtrafikruterne

b) udvikling af adgangen til nettet med mulighed for at forbinde øområder, indlandsområder og randområder med Fællesskabets centrale områder

c) optimal kombination og integration af de forskellige transportformer

d) gradvis gennemførelse af interoperabilitet mellem nettets forskellige elementer

e) optimering af den eksisterende infrastrukturs kapacitet og effektivitet

f) etablering og tilpasning af trafikknudepunkter og omladnings- og omstigningsanlæg mellem de forskellige transportformer

g) forbedring af nettets sikkerhed og pålidelighed

h) integration af miljøhensyn ved iværksættelse og udbygning af nettet

i) udvikling og indførelse af systemer til styring af og kontrol med trafikken på nettet og information til netbrugerne med henblik på optimal udnyttelse af infrastrukturerne

j) gennemførelse af undersøgelser, der bidrager til en bedre udformning og gennemførelse af det transeuropæiske transportnet.

Artikel 6

Tredjelandsnettene

Rådet træffer i det enkelte tilfælde og efter de relevante procedurer i traktaten afgørelse om, hvorvidt Fællesskabet skal fremme projekter af fælles interesse samt nettenes sammenkobling og interoperabilitet med henblik på at sikre sammenhæng mellem tredjelandsnettene og det transeuropæiske transportnet.

Artikel 7

Projekter af fælles interesse

1. Under overholdelse af traktatens regler, især konkurrencereglerne, betragtes som projekter af fælles interesse ethvert projekt, som:

- har til formål at virkeliggøre de i artikel 2 beskrevne mål

- vedrører det i artikel 3 omhandlede net

- henhører under de i artikel 5 omhandlede prioriterede mål, og

- er økonomisk levedygtigt under hensyn til de socioøkonomiske omkostninger og fordele.

2. Ethvert projekt skal vedrøre et af nettets elementer som beskrevet i artikel 8-16 og især:

- vedrøre de forbindelser, der er angivet på kortene i bilag I og/eller

- svare til specifikationerne eller kriterierne i bilag II.

AFSNIT 2 VEJE

Artikel 8

Beskrivelse

1. Det transeuropæiske vejnet består af motorveje og landeveje af høj standard, som allerede eksisterer, er nye eller skal udbygges, og som

- spiller en vigtig rolle i fjerntrafikken, eller

- fungerer som omfartsveje omkring større bycentre på bestemte strækninger i forhold til nettet, eller

- sørger for sammenkoblingen med de øvrige transportformer, eller

- forbinder indlandsområder og randområder med Fællesskabets centrale områder.

2. Nettet sikrer trafikanterne et højt, ensartet og kontinuerligt service-, komfort- og sikkerhedsniveau.

3. Nettet omfatter infrastruktur til trafikstyring og trafikantoplysning og bygger på et aktivt samvirke mellem europæiske, nationale og regionale trafikstyringssystemer.

AFSNIT 3 JERNBANER

Artikel 9

Beskrivelse

1. Det transeuropæiske jernbanenet består af højhastighedsnettet og det konventionelle net.

2. Højhastighedsnettet omfatter:

- strækninger, som er specielt konstrueret til højhastighed, og som generelt er udstyret til hastigheder på 250 km/h eller derover ved hjælp af nuværende eller nye teknologier

- strækninger, som er specielt udbygget til højhastighed, og som er udstyret til hastigheder på 200 km/h

- strækninger, som er specielt udbygget til højhastighed, og som er af særlig karakter på grund af topografiske vanskeligheder som følge af terrænet eller bymæssig bebyggelse, og hvor hastigheden skal afpasses i det enkelte tilfælde.

Dette net består af de strækninger, der er opført i bilag I som højhastighedsstrækninger eller strækninger udbygget til højhastighed.

3. Det konventionelle jernbanenet består af banestrækninger til konventionel jernbanetransport, herunder banestrækninger i den kombinerede transport, jf. artikel 13.

4. Nettet

- spiller en stor rolle i jernbanetrafikken over store afstande med gods og passagerer

- spiller en stor rolle i driften af kombineret transport over store afstande

- muliggør sammenkobling med de øvrige transportformers net og adgang til de regionale og lokale jernbanenet.

5. Nettet tilbyder brugerne et højt kvalitets- og sikkerhedsniveau i kraft af sin kontinuitet og en gradvis indførelse af interoperabilitet, som bl.a. opnås gennem teknisk harmonisering og et harmoniseret system for togstyring og -sikring.

AFSNIT 4 INDRE VANDVEJE OG FLOD- OG KANALHAVNE

Artikel 10

Beskrivelse

1. Det transeuropæiske net af indre vandveje omfatter floder og kanaler samt forskellige bifloder, kanalarme og forgreninger, som forbinder disse. Det gør det især muligt at sammenkoble industriområderne med de store byområder og at forbinde dem med havnene.

2. Nettets vandveje skal mindst opfylde de tekniske specifikationer, der gælder for vandveje af klasse IV, som giver passagemulighed for et skib eller et lægtertog på 80-85 meters længde og 9,50 meters bredde. Hvor vandveje, der indgår i nettet, skal anlægges eller moderniseres, skal de tekniske specifikationer mindst svare til klasse IV og desuden give mulighed for senere udbygning til klasse V a/V b samt give tilfredsstillende passagemulighed for skibe, der anvendes til kombineret transport. Vandveje af klasse V a giver passagemulighed for et skib eller et lægtertog på 110 meters længde og 11,40 meters bredde, og klasse V b giver passagemulighed for et lægtertog på 172-185 meters længde og 11,40 meters bredde.

3. Flod- og kanalhavnene indgår i nettet navnlig som forbindelsespunkter mellem de i stk. 2 nævnte indre vandveje og de øvrige transportformer.

4. Nettet omfatter infrastruktur til trafikstyring.

AFSNIT 5 SØHAVNE

Artikel 11

Beskrivelse

Havnene gør det muligt at udvikle søtransporten og udgør øernes maritime trafikbetjeningspunkter og forbindelsespunkterne mellem søtransporten og de øvrige transportformer. Her stilles udstyr og tjenesteydelser til rådighed for operatører inden for transport. Deres infrastrukturer tilvejebringer en række transportydelser for passagerer og gods inden for Fællesskabet og til og fra tredjelande, herunder færgeoverfarter og befordring over kortere og længere afstande, inklusive kystsejlads.

AFSNIT 6 LUFTHAVNE

Artikel 12

Beskrivelse

1. Det transeuropæiske lufthavnsnet består af de lufthavne, som er beliggende på Fællesskabets område, betjener den erhvervsmæssige lufttrafik og svarer til specifikationerne i bilag II. Disse lufthavne klassificeres forskelligt alt efter størrelsen og typen af den trafik, de varetager, og alt efter hvilken rolle de spiller i nettet. De gør det muligt at udvikle luftfartsforbindelserne samt at sammenkoble luftfarten med de øvrige transportformer.

2. De internationale lufthavne og fællesskabslufthavnene udgør de centrale dele i det transeuropæiske lufthavnsnet. De fleste forbindelser mellem Fællesskabet og resten af verden varetages af de internationale lufthavne. Fællesskabslufthavnene varetager hovedsagelig forbindelser inden for Fællesskabet, idet ruter uden for Fællesskabet endnu udgør en mindre del af deres virksomhed. Regionallufthavnene og tilbringerlufthavnene letter adgangen til nettets centrale dele eller gør randområder og isolerede egne tilgængelige.

AFSNIT 7 KOMBINERET TRANSPORT

Artikel 13

Beskrivelse

1. Det transeuropæiske net for kombineret transport omfatter:

- jernbaner og vandveje, som er egnet til kombineret transport og søtransport, og som i forbindelse med vejstrækninger til eventuel for- og eftertransport tillader fjerntransport af gods

- anlæg til omladning mellem jernbaner, vandveje, søveje og veje

- midlertidigt rullende materiel, når endnu ikke tilpassede infrastrukturer kræver det.

AFSNIT 8 STYRINGS- OG INFORMATIONSSYSTEM FOR SØTRANSPORT

Artikel 14

Beskrivelse

Til sikring af et højt niveau for søtransportens sikkerhed og effektivitet og for miljøbeskyttelsen af de havområder, som henhører under Fællesskabets medlemsstater, omfatter det transeuropæiske styrings- og informationsnet for søtransport:

- kyst- og havnetrafikstyringssystemer

- systemer til positionsbestemmelse for skibe

- indberetningssystemer for skibe, der transporterer farligt eller forurenende gods

- kommunikationssystemer for skibe i havsnød og for sikkerhed på havet.

AFSNIT 9 FLYTRAFIKSTYRING

Artikel 15

Beskrivelse

Det transeuropæiske net for flytrafikstyring omfatter luftrummet til almindelig flytrafik, luftruterne, hjælp til flynavigation, planlægnings- og styringssystemer for trafikstrømmene og flyvekontrolsystemet (kontrolcentre, overvågnings- og kommunikationsudstyr), der behøves til sikker og effektiv afvikling af lufttrafikken i det europæiske luftrum.

AFSNIT 10 POSITIONSBESTEMMELSES- OG NAVIGATIONSSYSTEM

Artikel 16

Beskrivelse

Det transeuropæiske net af positionsbestemmelses- og navigationssystemer omfatter systemer for satellitbaseret positionsbestemmelse og navigation og de systemer, som er defineret i den fremtidige europæiske radionavigationsplan. De udgør en positionsbestemmelses- og navigationstjeneste, som kan bruges sikkert og effektivt af alle transportformer.

AFSNIT 11 FÆLLES BESTEMMELSER

Artikel 17

Udvalg, udveksling af oplysninger og beretning

1. Medlemsstaterne meddeler regelmæssigt Kommissionen de nationale planer og programmer, som de har udarbejdet med henblik på udviklingen af det transeuropæiske transportnet, navnlig for så vidt angår de projekter af fælles interesse, der er fastlagt i denne beslutning.

2. Der nedsættes i Kommissionen et udvalg for det transeuropæiske transportnet, herefter benævnt »udvalget«, der består af repræsentanter for medlemsstaterne og har en repræsentant for Kommissionen som formand. Udvalget varetager udvekslingen af oplysninger om de planer og programmer, der er meddelt af medlemsstaterne, og det kan behandle alle spørgsmål vedrørende udviklingen af det transeuropæiske transportnet.

3. Kommissionen forelægger hvert andet år Europa-Parlamentet, Rådet, Det Økonomiske og Sociale Udvalg og Regionsudvalget en beretning om gennemførelsen af de retningslinjer, der er beskrevet i denne beslutning.

Kommissionen bistås af det i stk. 2 omhandlede udvalg ved udarbejdelsen af beretningen.

Artikel 18

Revision af retningslinjerne

1. Hvert femte år efter denne beslutnings ikrafttræden og første gang inden den 1. juli 1999 forelægger Kommissionen Europa-Parlamentet og Rådet en beretning, hvori det angives, om retningslinjerne skal tilpasses den økonomiske udvikling og teknologiudviklingen inden for transport, navnlig jernbanetransport.

Ved udarbejdelsen af denne beretning bistås Kommissionen af det i artikel 17 omhandlede udvalg.

2. Kommissionen forelægger på baggrund af den i stk. 1 omhandlede beretning eventuelle relevante forslag.

Artikel 19

Ophævelse

Rådets beslutning 78/174/EØF (7), hvorved der indføres en konsultationsprocedure og nedsættes et udvalg for transportinfrastruktur, ophæves.

Artikel 20

Denne beslutning træder i kraft dagen efter offentliggørelsen i De Europæiske Fællesskabers Tidende.

Artikel 21

Denne beslutning er rettet til medlemsstaterne.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT nr. C 220 af 8. 8. 1994, s. 1.

(2) EFT nr. C 397 af 31. 12. 1994, s. 23.

(3) Udtalelse afgivet den 28. september 1994 (EFT nr. C 210 af 14. 8. 1995, s. 34).

(4) Europa-Parlamentets udtalelse af . . . (endnu ikke offentliggjort i Tidende), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(5) EFT nr. L 175 af 5. 7. 1985, s. 40.

(6) EFT nr. L 206 af 22. 7. 1992, s. 7.

(7) EFT nr. L 54 af 25. 2. 1978, s. 16.

BILAG I

NETPLAN ILLUSTRERET VED KORT (1*)

Afsnit 2: Veje

2.0. Europa

2.1. Belgien/Luxembourg

2.2. Danmark

2.3. Tyskland

2.4. Grækenland

2.5. Spanien

2.6. Frankrig

2.7. Irland

2.8. Italien

2.9. Nederlandene

2.10. Østrig

2.11. Portugal

2.12. Finland

2.13. Sverige

2.14. Det Forenede Kongerige

Afsnit 3: Jernbaner

3.0. Europa

3.1. Belgien

3.2. Danmark

3.3. Tyskland

3.4. Grækenland

3.5. Spanien

3.6. Frankrig

3.7. Irland

3.8. Italien

3.9. Luxembourg

3.10. Nederlandene

3.11. Østrig

3.12. Portugal

3.13. Finland

3.14. Sverige

3.15. Det Forenede Kongerige

Afsnit 4: Indre vandveje

4. Europa

Afsnit 5: Søhavne

Projekter af fælles interesse vedrørende søhavne er i denne beslutning fastlagt efter kriterierne i bilag II og kan placeres i enhver EF-medlemsstats havn. Da det er umuligt at vise alle havne på et kort, omfatter dette bilag ikke noget kort over søhavne.

Afsnit 6: Lufthavne

6.0. Europa

6.1. Belgien/Danmark/Tyskland/Luxembourg/ Nederlandene/Østrig

6.2. Grækenland

6.3. Spanien/Portugal

6.4. Frankrig

6.5. Irland/Det Forenede Kongerige

6.6. Italien

6.7. Finland/Sverige

Afsnit 7: Kombineret transport

7.1. A. Jernbaner

B. Jernbaner - de vigtigste forbindelser

7.2. Indre vandveje

NB: Ordet »planlagt« i forklaringen til kortene omfatter alle etaper i et infrastrukturprojekt af fælles interesse lige fra forundersøgelserne til udførelsen.

AFSNIT 2 VEJE

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

AFSNIT 3 JERNBANER

>

REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>

REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>

REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>

REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

AFSNIT 4 INDRE VANDVEJE

>

REFERENCE TIL EN FILM>

AFSNIT 6 LUFTHAVNE

>REFERENCE TIL EN FILM>

>REFERENCE TIL EN FILM>

>

REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

>

REFERENCE TIL EN FILM>

>REFERENCE TIL EN FILM>

AFSNIT 7 KOMBINERET TRANSPORT

>REFERENCE TIL EN FILM>

>REFERENCE TIL EN FILM>

>REFERENCE TIL EN FILM>

(1*) Kortene refererer til de tilsvarende afsnit i den dispositive tekst og/eller bilag II.

BILAG II

KRITERIER OG SPECIFIKATIONER FOR PROJEKTER AF FÆLLES INTERESSE (1*)

afsnit 2: veje

afsnit 3: jernbaner

afsnit 4: indre vandveje samt flod- og kanalhavne

afsnit 5: søhavne

afsnit 6: lufthavne

afsnit 7: kombineret transport

afsnit 8: styrings- og informationssystem for søtransport

afsnit 9: flytrafikstyring

afsnit 10: positionsbestemmelses- og navigationssystem

AFSNIT 2

VEJE

Foruden de projekter, som vedrører de i bilag I anførte forbindelser, betragtes som projekt af fælles interesse ethvert infrastrukturprojekt i tilknytning til de pågældende forbindelser, som tager sigte på følgende:

A. Udvikling af nettet, særlig:

- udvidelse af motorveje eller udbygning af veje af høj kvalitet

- anlæggelse eller udbygning af omfartsveje uden om byområder eller i udkanten af byområder

- forbedring af interoperabiliteten mellem de forskellige nationale net.

B. Udvikling af trafikstyrings- og trafikantoplysningssystemerne, særlig:

- etablering af en telematikinfrastruktur til indsamling af trafikdata

- udvikling af trafikoplysningscentre og trafikkontrolcentre, herunder udveksling af oplysninger mellem trafikoplysningscentre i forskellige lande

- etablering af trafikoplysningssystemer, særlig RDS-TMC-systemet (2)

- teknisk interoperabilitet mellem telematikinfrastrukturerne.

AFSNIT 3

JERNBANER

Foruden de projekter, som vedrører de i bilag I anførte forbindelser, betragtes som projekt af fælles interesse ethvert infrastrukturprojekt i tilknytning til de pågældende forbindelser, som tager sigte på følgende:

- sikring af interoperabiliteten mellem de transeuropæiske jernbanenet

- sammenkobling med de øvrige transportformers net.

AFSNIT 4

INDRE VANDVEJE SAMT FLOD- OG KANALHAVNE

Flod- og kanalhavne

Foruden de projekter, som vedrører de i bilag I anførte forbindelser, betragtes som projekt af fælles interesse ethvert infrastrukturprojekt, som vedrører:

A. flod- og kanalhavne, jf. artikel 10, stk. 3, som opfylder samtlige nedennævnte betingelser:

1) de er beliggende på nettet af indre vandveje som angivet i netplanen i bilag I

2) de skal være forbundet med andre transeuropæiske vandveje

3) de skal råde over omladningsanlæg, navnlig:

- omladningscentre

- containerterminal

- roll-on/roll-off-faciliteter.

B. Projektkategorier

1. Adgangsforhold på flodsiden

2. Havneinfrastruktur inden for havneområdet

3. Anden transportinfrastruktur inden for havneområdet

4. Anden transportinfrastruktur, som forbinder havnen med de andre bestanddele af det transeuropæiske transportnet.

Trafikstyring

Som projekt af fælles interesse betragtes ethvert infrastrukturprojekt, som vedrører tekniske anlæg og edb-anlæg til styring af trafikken på nettet.

AFSNIT 5

SØHAVNE

1. Projekter af fælles interesse vedrørende havne og havnerelateret infrastruktur

Projekter for havne eller havnerelateret infrastruktur skal falde ind under en eller flere af følgende kategorier:

A. Havnes adgangsforhold på havsiden eller flodsiden herunder udgifter til anskaffelse af udstyr til isbrydning om vinteren

B. Havneinfrastruktur inden for havneområdet

C. Infrastruktur til landtransport inden for havneområdet

D. Infrastruktur for landtransport, som forbinder havnen med de andre bestanddele af det transeuropæiske transportnet.

2. Projektmål

Infrastrukturprojekter af fælles interesse vedrørende havne og havnerelateret infrastruktur skal have som eneste eller fælles formål at:

- lette samfærdselen inden for Fællesskabet og samfærdselen mellem Fællesskabet og resten af verden

- bidrage til at opretholde mobiliteten ved at aflaste overbelastede trafikkorridorer på land og mindske den europæiske transports eksterne omkostninger, f.eks. ved at søtransportens andel af den samlede transport øges, navnlig gennem fremme af kystsejlads

- forbedre tilgængeligheden og øge den økonomiske og sociale samhørighed i Det Europæiske Fællesskab ved at fremme udviklingen af søtransportforbindelserne inden for Fællesskabet og i særlig grad være opmærksom på Fællesskabets øområder og randområder

- sikre permanent adgang til de havne i Østersøen, der er beliggende nord for ca. 60°N, og som normalt blokeres af is om vinteren.

3. Særlige betingelser

Projekterne skal bidrage til

- at trafikken integreres i et transeuropæisk transportnet eller en multimodal transportkæde, eller

- at anvendelsen af mindre forurenende transportmåder øges.

AFSNIT 6

LUFTHAVNE

I. Kriterier for udvælgelse af lufthavne af fælles interesse

Lufthavne af fælles interesse skal opfylde kriterierne for et af følgende trafikforbindelsesled:

1. Internationale lufthavne omfatter:

- alle lufthavne eller lufthavnssystemer (3)

- hvor det årlige passagerantal er mindst 5 mio. - 10 %, eller

- hvor det årlige antal erhvervsmæssige flyvninger er mindst 100 000, eller

- hvor den årlige fragtmængde er på mindst 150 000 tons, eller

- hvor det årlige antal passagerer til tredjelande er mindst 1 mio., eller

- nye lufthavne, der oprettes til at erstatte en eksisterende international lufthavn, der ikke har flere udvidelsesmuligheder på sit nuværende område.

2. Fællesskabslufthavne omfatter:

- alle lufthavne eller lufthavnssystemer:

- hvor det årlige passagerantal ligger mellem 1 mio. - 10 % og 4 499 999, eller

- hvor den årlige fragtmængde ligger mellem 50 000 og 149 999 tons, eller

- hvor det årlige passagerantal ligger mellem 500 000 og 899 999, hvoraf udenrigsflyvning tegner sig for mindst 30 %, eller

- hvor det årlige passagerantal ligger mellem 300 000 og 899 999, og hvor lufthavnen ligger uden for det europæiske fastland i en afstand på over 500 km fra den nærmeste internationale lufthavn, eller

- nye lufthavne, der oprettes til at erstatte en eksisterende fællesskabslufthavn, der ikke har flere udvidelsesmuligheder på sit nuværende område.

3. Regional- og tilbringerlufthavne omfatter alle lufthavne,

- hvor det årlige passagerantal ligger mellem 500 000 og 899 999, hvoraf udenrigsflyvning tegner sig for mindre end 30 %, eller

- hvor det årlige passagerantal ligger mellem 250 000 - 10 % og 499 999, eller

- hvor den årlige fragtmængde ligger mellem 10 000 og 49 999 tons, eller

- hvor lufthavnen ligger på en medlemsstats ø, eller

- hvor lufthavnen ligger i et trafikmæssigt isoleret område i Fællesskabet, og hvor den tilbyder erhvervsmæssig lufttransport med fly, hvis højeste tilladte startmasse er over 10 tons.

En lufthavn anses for at være beliggende i et trafikmæssigt isoleret område, når den nærmeste internationale lufthavn eller fællesskabslufthavn ligger i en afstand af over 100 km i lige linje. Denne afstand kan undtagelsesvis nedsættes til 75 km, hvis adgangsbetingelserne er særlig vanskelige som følge af bjergrigt terræn eller vej- og baneinfrastrukturernes tilstand.

II. Specifikationer for projekter af fælles interesse inden for lufthavnsnettet

Som projekter af fælles interesse betragtes alle projekter, der opfylder følgende specifikationer:

>TABELPOSITION>

AFSNIT 7

KOMBINERET TRANSPORT

Foruden de projekter, som vedrører de i bilag I anførte forbindelser, betragtes som projekt af fælles interesse ethvert projekt i tilknytning til disse forbindelser, som tager sigte på følgende:

- anlæggelse eller udbygning af infrastruktur i forbindelse med baner og sejlbare vandveje med henblik på at gøre det teknisk muligt og økonomisk rentabelt at transportere intermodale godsenheder

- anlæggelse eller udbygning af centre for omladning mellem landtransportformer, herunder indretning af omladningsfaciliteter (fast og mobilt udstyr)

- udbygning af havneområder, som gør det muligt at udvikle eller forbedre omladningen af containere mellem søtransport og bane, sejlbare vandveje eller veje

- jernbanetransportmateriel, som er specielt tilpasset kombineret transport, når infrastrukturen kræver det, især i betragtning af omkostningerne ved en eventuel udbygning af denne infrastruktur, og med forbehold af at materiellet er specielt forbundet med den pågældende infrastruktur, og at de berørte erhvervsdrivende får adgang hertil på lige fod.

AFSNIT 8

STYRINGS- OG INFORMATIONSSYSTEM FOR SØTRANSPORT

Som projekt af fælles interesse betragtes ethvert projekt, som:

- indgår i EF-politikkens målsætninger for sikkerhed til søs, eller

- sigter mod gennemførelse af Den Internationale Søfartsorganisation (IMO)'s internationale konventioner og resolutioner vedrørende sikkerhed til søs og drejer sig om:

- iværksættelse af fællesskabssystemet for anmeldelse af skibe, som er på vej til eller fra havne i Fællesskabet eller under gennemsejling ud for Fællesskabets kyster, ved hjælp af et elektronisk dataudvekslingssystem, som også omfatter datatransmission mellem skibe og landanlæg med transpondere; der lægges særlig vægt på elektroniske dataudvekslingssystemer (EDI) med indbyggede kompatible grænseflader

- udvikling og forbedring af jordstationer til radionavigationssystemet LORAN-C

- udvikling og forbedring af styrings- og informationssystemer for sø-, kyst- og havnetrafik (STM) og deres indbyrdes sammenkobling med henblik på en sikrere og mere effektiv overvågning og styring af søtransporten, navnlig i områder, hvor trafikken mødes, hvor der er meget trafik, eller som er miljømæssigt følsomme

- udvikling af værktøjer til at opnå bedre viden om transporten: baser med data om trafikstrømme og ulykker til søs, udvikling af EPTO (European Permanent Traffic Observatory)

- udvikling af infrastrukturer og anlæg med henblik på at bidrage til implementeringen af det verdensomspændende system for skibe i havsnød og sikkerhed til søs (SMDSM)

- styrkelse af telematiksystemerne til dataudveksling som led i havnestatens skibskontrol.

AFSNIT 9

FLYTRAFIKSTYRING

Som projekt af fælles interesse betragtes ethvert projekt, som medvirker til at øge systemets kapacitet og optimere dets anvendelse, som bidrager til at harmonisere og integrere midler og fremgangsmåder fra de forskellige nationale lufthavne, og som overholder de gældende internationale standarder, som er fastlagt af Organisationen for International Civil Luftfart (ICAO) og af de kompetente europæiske organer, især under hensyntagen til det arbejde, der udføres i Europæisk Organisation for Luftfartssikkerhed (Eurocontrol).

Disse projekter vedrører:

- undersøgelser vedrørende en bedre udnyttelse af luftrummet fra de forskellige brugeres side og indførelse af et sammenhængende og effektivt rutesystem

- planlægning og styring af lufttrafikken med det formål at forbedre forholdet mellem udbud og efterspørgsel samt at udnytte den disponible kontrolkapacitet bedst muligt

- undersøgelser og arbejder, der er nødvendige for en harmonisering af midler og fremgangsmåder, så de forskellige tjenesteydere integreres, bl.a. under hensyn til de retningslinjer, som er vedtaget inden for Den Europæiske Konference for Civil Luftfart (ECAC)

- forbedring af systemets produktivitet, bl.a. på grundlag af automatiseret støtte til flyvekontrol og systemer til sporing og løsning af potentielle faresituationer

- bidrag til indførelse af kommunikations-, navigations- og overvågningsudstyr til flyvekontrol, herunder fremme af ny teknologi, navnlig satellitter og digitale dataforbindelser, for så vidt som dette gør det muligt at overholde de fælleseuropæiske specifikationer.

AFSNIT 10

POSITIONSBESTEMMELSES- OG NAVIGATIONSSYSTEM

Som projekt af fælles interesse betragtes ethvert projekt, som vedrørende indførelse af et hvilket som helst led i den fremtidige europæiske radionavigationsplan samt indførelse af et overordnet positionsbestemmelses- og navigationssystem via satellit, som kan integreres i følgende struktur:

- et kontrolcenter, der omfatter et behandlings- og kontrolsystem

- et net af jordbaserede navigationsstationer

- et rumsegment bestående af satellitter, der gør det muligt at sende navigationssignaler

- et net af overvågningsstationer.

(1*) Disse kriterier og specifikationer vedrører de tilsvarende afsnit som omhandlet i den dispositive del og/eller i bilag I.

(2) Et radiobaseret digitalt trafikoplysningssystem, hvor den generelle strøm af meddelelser kan indstilles efter den enkelte trafikants behov.

(3) Lufthavnssystemer: EFT nr. L 240 af 24. 8. 1992, s. 14.

RÅDETS BEGRUNDELSE

I. INDLEDNING

Kommissionen forelagde den 7. april 1994 et forslag til beslutning om Fællesskabets retningslinjer for udvikling af det transeuropæiske transportnet (1) baseret på EF-traktatens artikel 129 D, stk. 1, og den 27. februar 1995 et ændringsforslag (2).

Europa-Parlamentet afgav udtalelse om Kommissionens forslag den 18. maj 1995 (3). Det Økonomiske og Sociale Udvalg afgav udtalelse den 23. november 1994 (4). Regionsudvalget afgav udtalelse den 27. september 1994 (5).

Efter Europa-Parlamentets udtalelse forelagde Kommissionen den 19. juni 1995 andet ændringsforslag (6).

Den 28. september 1995 fastlagde Rådet sin fælles holdning i overensstemmelse med traktatens artikel 189 B.

II. FORSLAGETS FORMÅL

Formålet med forslaget er ved en beslutning at iværksætte bestemmelserne i traktatens artikel 129 C, stk. 1, første afsnit, ved at fastlægge Fællesskabets retningslinjer for udvikling af det transeuropæiske transportnet. Med de foreslåede retningslinjer integreres de specifikke retningslinjer for hver transportform i én enkelt beslutning.

Denne beslutning træder således i stedet for de tre beslutninger om transportmåder, som Rådet vedtog den 29. oktober 1993 (vejnet, net af indre vandveje og net af kombineret transport (7), og omfatter desuden jernbaner, havne og lufthavne, samt informations- og styringssystemer for hele nettet.

Forslaget lægger op til, at nettene gradvis, på en miljøvenlig måde skal integreres på europæisk plan på grundlag af foranstaltninger, der skal fremme sammenkoblingen og interoperabiliteten med henblik på en mere rationel anvendelse af de forskellige transportmåder og en bedre udnyttelse af deres særlige fortrin.

De foreslåede retningslinjer opererer med en langsigtet udviklingsproces frem til år 2010. De kan ses som en overordnet ramme med angivelse af målsætningen og den påtænkte udvikling af nettene, samt de aktioner, der skal iværksættes i den forbindelse.

De foreslåede retningslinjer udgør grundlaget for at fastlægge projekter af fælles interesse i forbindelse med nettene.

III. ANALYSE AF DEN FÆLLES HOLDNING

Rådets fælles holdning svarer i alt væsentligt til Kommissionens ændrede forslag, hvori der indgår flere ændringer, som Europa-Parlamentet har vedtaget. Den fælles holdning overtager den bærende tanke, strukturen og de væsentlige elementer i forslaget.

Den fælles holdning indeholder dog en række ændringer, hvoraf de vigtigste, som der er redegjort for i punkt 1 i det følgende, går ud på hverken at medtage den særlige bestemmelse om miljøhensyn eller det nye bilag III, der indeholder en liste over prioriterede infrastrukturprojekter, i beslutningen. Endvidere indeholder det ikke en række ændringsforslag fra Europa-Parlamentet vedrørende de infrastrukturprojekter, som skal anføres på kortene i bilag I til udkastet til beslutning.

1. a) Indførelse i beslutningen af en særlig bestemmelse om miljøhensyn

I overensstemmelse med Europa-Parlamentets ændringsforslag nr. 12 indeholder det ændrede forslag en ny artikel 7, hvorefter der i alle faser af nettets udvikling fra planlægningen til udformning og etablering skal tages hensyn til de miljømæssige aspekter, hvorved miljøbeskyttelse kommer til at spille en væsentlig rolle. Denne bestemmelse skulle gøre det muligt ved evalueringen af et projets indvirkning på miljøet at vælge en optimal fremgangsmåde ved at tage hensyn til flere alternative løsningsmodeller.

Endvidere indeholder det ændrede forslag i overensstemmelse med visse af Europa-Parlamentets ændringsforslag flere henvisninger til miljøbeskyttelse både i præambelen og i de dispositive bestemmelser. Således har Kommissionen i overensstemmelse med Europa-Parlamentets ændringsforslag nr. 1 og 144 i sit forslag tilføjet henholdsvis betragtning 2a og 3 og i overensstemmelse med ændringsforslag nr. 6 indføjet bestemmelser om miljøet i artikel 2, stk. 2, første og fjerde led.

I sin fælles holdning finder Rådet det ikke nødvendigt at medtage en særlig artikel om miljøbeskyttelse, da beslutningens dispositive tekst og bilag allerede indeholder de nødvendige elementer i denne henseende, og da de udtrykkelige henvisninger i beslutningen må være tilstrækkelige. Den fælles holdning indeholder klare henvisninger til miljøbeskyttelse i følgende bestemmelser:

- i syvende betragtning, der til dels gengiver artikel 7, litra b), som Kommissionen har foreslået, siges det, at det er nødvendigt, at medlemsstaterne tager hensyn til miljøbeskyttelsen i overensstemmelse med gældende fællesskabsret

- i artikel 2, stk. 2, litra a), fremhæves målsætningerne på miljøområdet blandt det transeuropæiske nets mål i overensstemmelse med en del af Europa-Parlamentets ændringsforslag nr. 6

- i artikel 5, litra h), figurerer integration af miljøhensyn ved iværksættelse og udbygning af nettet blandt Fællesskabets prioriterede mål for det transeuropæiske net

- blandt de kriterier, som et infrastrukturprojekt skal opfylde for at kunne betragtes som et projekt af fælles interesse, nævner artikel 7, stk. 1, at det skal have til formål at virkeliggøre de i artikel 2 beskrevne mål, og at det skal henhøre under de i artikel 5 omhandlede prioriteter

- i artikel 14 vedrørende styrings- og informationssystemet for søtransport nævnes miljøbeskyttelse som et af dette nets mål.

Rådet understreger, at ethvert infrastrukturprojekt indvirker på miljøet, men det påpeger, at medlemsstaterne skal overholde de nationale bestemmelser og fællesskabsbestemmelserne om miljøbeskyttelse i alle faser af et projekts udvikling, og altså tage den løsning, som er mindst skadelig for miljøet, i betragtning.

b) Indføjelse af et nyt bilag III i beslutningen

- Ad det nye stk. 3 i artikel 6 i det ændrede forslag

Ifølge det nye stk. 3 i artikel 6 i Kommissionens ændrede forslag skal der i beslutningen indføjes et nyt bilag III, som indeholder en ikke-udtømmende fortegnelse over projekter, som skal påbegyndes i løbet af de næste fem år. Denne bestemmelse svarer indholdsmæssigt til den del af Europa-Parlamentets ændringsforslag nr. 162 (artikel 7, stk. 3), hvorefter der skal indføjes et bilag III med en fortegnelse over infrastrukturprojekter, som skal påbegyndes og så vidt muligt gennemføres i løbet af de næste fem år.

Rådet har ikke accepteret denne nye bestemmelse. Det finder, at fastsættelsen af prioritetsrækkefølgen af de projekter, der skal gennemføres, bør bygge på en afgørelse af økonomisk og finansiel karakter, som skal træffes inden for rammerne af forordningen om finansiel støtte fra Fællesskabet, og ikke på en netplanlægning.

Fastlæggelsen heraf falder altså ikke ind under beslutningen, hvis formål udelukkende er at bestemme projekter af fælles interesse nærmere.

- Ad bilag III

Da Rådet ikke har ønsket at medtage bilag III, har det dermed heller ikke accepteret Europa-Parlamentets ændringsforslag vedrørende dette bilag, nemlig ændringsforslag nr. 131, 133-141, 154, 166-168, 171, 188 og 241. Disse ændringsforslags sigte er at ændre de af Kommissionen foreslåede projekter eller at tilføje andre. Kommissionen har på sin side ikke accepteret nogen af disse ændringsforslag.

c) Ændring af kortene i bilag I

Kommissionens ændrede forslag har medtaget en række af de af Europa-Parlamentet vedtagne ændringer vedrørende de infrastrukturprojekter, der skal medtages på kortene i beslutningens bilag I.

Sigtet med disse ændringsforslag var enten at indføje nye forbindelser i det europæiske transportnet eller på kortene at fjerne eksisterende eller planlagte sådanne eller at foretage andre ændringer. Rådet har medtaget nogle af Europa-Parlamentets ændringsforslag i deres helhed eller dele deraf, hvoraf nogle var medtaget i det ændrede forslag, andre ikke.

Rådet har dog ikke set sig i stand til at medtage samtlige ændringsforslag. De berørte medlemsstater mente nemlig, at nogle projekter, der havde til formål at indføje nye forbindelser, ikke var af fælles interesse, mens andre projekter, der gik ud på at nedlægge forbindelser, rent faktisk var af ægte fælles interesse.

Rådets fælles holdning til Europa-Parlamentets ændringsforslag i deres helhed er nærmere forklaret i punkt IV.1, og IV.2, (ad bilag I).

2. Endvidere indsættes der i den fælles holdning nye bestemmelser, der hverken figurerede i det ændrede forslag eller i Europa-Parlamentets ændringsforslag; de vigtigste af dem opregnes nedenfor.

I artikel 8 er der indføjet et nyt afsnit i stk. 1 for at fuldstændiggøre beskrivelsen af vejnettet.

I artikel 9, stk. 2, er der indføjet et tredje led, som i højhastighedsnettet inkluderer strækninger, der er specielt udbygget, således at der kan tages hensyn til særlige forhold. I artikel 12, som vedrører lufthavne, har Rådet bibeholdt klassifikationen af lufthavnene i tre efter deres funktion adskilte kategorier, således som Kommissionen foreslår det, men Rådet har ændret benævnelsen af de tre typer lufthavne som følger:

»internationale lufthavne« i stedet for »fællesskabslufthavne«,

»fællesskabslufthavne« i stedet for »regionallufthavne« og

»regional- og tilbringerlufthavne« i stedet for »tilbringerlufthavne«.

I artikel 19 bestemmer Rådet, at beslutning 78/174/EØF (8) skal ophæves, idet det mener, at det ved denne beslutning nedsatte udvalg for transportinfrastruktur ikke længere er i stand til påtage sig samtlige de opgaver, der følger af beslutningen. Der skal erindres om, at det i beslutningsudkastets artikel 17 bestemmes, at der nedsættes et udvalg for det transeuropæiske transportnet (jf. punkt IV.1).

I bilag I er der på kortene enten udgået eller indføjet nogle forbindelser for så vidt angår vejnettet, jernbanenettet (hvad dette net angår, er strækninger ligeledes blevet nedklassificeret eller omklassificeret) den kombinerede transport (jernbane og transport ad indre vandveje) og indre vandveje.

Bilag II

- I afsnit 5, som drejer sig om søhavne, er der i den kategori af infrastrukturprojekter, der vedrører havnes adgangsforhold på havsiden eller flodsiden, indføjet udgifter til isbrydning om vinteren.

- I afsnit 6, som omhandler lufthavne, er specifikationerne for projekterne blevet ændret i forhold til Kommissionens forslag, idet 3. indsatsområde således nu vedrører samtlige lufthavnstyper, og indsatsområde 5, 6 og 8 vedrører både internationale lufthavne og fællesskabslufthavne.

Opmærksomheden henledes på, at det nye bilag II indeholder detaljerede kriterier og tekniske specifikationer til udvælgelse af projekter af fælles interesse inden for søhavne, lufthavne, flytrafikstyringsnettet og positionsbestemmelses- og navigationssystemnettet. Dette bilag indeholder endvidere kriterier og specifikationer, der gør det muligt at anse supplerende projekter i forbindelse med veje, jernbaner, indre vandveje og kombineret transport, der har tilknytning til de i bilag I omhandlede forbindelser, som projekter af fælles interesse.

IV. EUROPA-PARLAMENTETS ÆNDRINGSFORSLAG

1. Ændringsforslag fra Europa-Parlamentet, som Kommissionen har medtaget i sit forslag, og som Rådet har accepteret

Ad artiklerne

Rådet har fulgt Kommissionens forslag, for så vidt som det har accepteret nedenstående ændringsforslag fra Europa-Parlamentet i deres substans om end ikke i deres affattelse:

- i artikel 1, stk. 1 og 2, ændringsforslag nr. 5 vedrørende målene og arten af de gennem beslutningen fastlagte retningslinjer

- i artikel 1, stk. 3, den del af ændringsforslag nr. 7, som vedrører indføjelsen af et nyt stk. 2b i artikel 3, der henviser til fastlæggelsen af de væsentlige krav til interoperabilitet og telematik til en særskilt lovgivning

- i artikel 2, ændringsforslag nr. 6, hvori det bestemmes, at nettet skal etableres i overensstemmelse med netplanerne på kortene i bilag I og/eller med specifikationerne i bilag II, og som bl.a. til de detaljerede mål tilføjer styrkelsen af den økonomiske og sociale samhørighed

- i artikel 3, som definerer det transeuropæiske nets forskellige bestanddele i disses egenskab af transportinfrastrukturer og trafikstyringssystemer, den del af ændringsforslag nr. 7, der vedrører stk. 1, 2 og 2a

- i artikel 4, som omhandler hovedlinjerne for Fællesskabets indsats, ændringsforslag nr. 8 (bortset fra det sidste nye led, jf. punkt IV.2). I overensstemmelse med dette ændringsforslag er der indføjet tre nye hovedlinjer for indsatsen

- i artikel 5, som vedrører Fællesskabets prioriterede mål, ændringsforslag nr. 9 (bortset fra det fjerde nye led, jf. punkt IV.2). I overensstemmelse med dette ændringsforslag er der tilføjet nogle prioriterede mål og nogle er blevet præciseret

- i artikel 6, ændringsforslag nr. 10. Denne artikel omhandler samarbejdet med tredjelande for så vidt angår transeuropæiske transportnet. Hvilke procedurer der skal anvendes, afgøres i hvert enkelt tilfælde af Rådet efter reglerne i traktaten

- i artikel 7 (artikel 6 i det ændrede forslag), som vedrører kriterierne for, at et projekt kan anses for at være af fælles interesse, den del af ændringsforslag nr. 162, som vedrører stk. 1 og 2. Artikel 7 i den fælles holdning præciserer endvidere i overensstemmelse med nævnte ændringsforslag i stk. 2 de nærmere regler for udvælgelsen af projekter af fælles interesse og definerer projekternes potentielle økonomiske levedygtighed set i forhold til de socioøkonomiske omkostninger og fordele.

Rådet har endvidere i samme artikel 7, stk. 1, taget hensyn til ændringsforslag nr. 162, som går ud på i beslutningen at indføje et stk. 3c om ovennævnte projekters forenelighed med traktatens konkurrenceregler.

Endvidere har Rådet accepteret nedenstående ændringsforslag:

- ændringsforslag nr. 14, 16, 21, 24, 30, 32, 34 og 36, som, ud fra et ønske om en forenkling af teksten, går ud på, at artiklerne om de særlige betingelser for hver enkelt nettype udgår

- i artikel 9 om jernbanenettet, den del af ændringsforslag nr. 15, der vedrører henvisningen til nuværende eller ny teknologi, der anvendes på de strækninger, der er konstrueret specielt til højhastighed, dvs. hastigheder på generelt 250 km/h eller derover

- i artikel 10 om indre vandveje og havne, ændringsforslag nr. 17-20. Den fælles holdning indeholder nye bestemmelser om trafikstyring, nemlig stk. 4 og det nye afsnit 4 i bilag II

- i artikel 11 om søhavne, ændringsforslag nr. 23

- i artikel 14 om styrings- og informationssystem for søtransport, ændringsforslag nr. 26, medens samme forslags tekniske specifikationer er medtaget i specifikationerne i bilag II, afsnit 8.

I artikel 15 om flytrafikstyring og i bilag II, afsnit 9, har Rådet i alt væsentligt medtaget den del af Europa-Parlamentets ændringsforslag nr. 129, som betyder, at der skal indføjes en ny artikel 16a, stk. 1 og 2.

I artikel 16 om positionsbestemmelses- og navigationssystemet, har Rådet inkorporeret indholdet af ændringsforslag nr. 37, som ændrer overskriften på afsnit 10.

I artikel 17, stk. 1 og 2, om nedsættelse ved Kommissionen af et udvalg for det transeuropæiske transportnet uden om Rådets komitologiafgørelse, har Rådet fulgt Kommissionens ændrede forslag (artikel 18), som i alt væsentligt tog hensyn til Europa-Parlamentets ændringsforslag nr. 40.

Det nye rådgivende udvalg skal varetage udvekslingen af oplysninger om de planer og programmer, der er meddelt Kommissionen af medlemsstaterne, og det kan behandle alle spørgsmål vedrørende udviklingen af de transeuropæiske transportnet.

Det skal bemærkes, at Europa-Parlamentet overlader disse nye funktioner til det ved beslutning 78/174/EØF nedsatte rådgivende Udvalg for Transportinfrastruktur. Rådet og Kommissionen finder, at det nuværende Udvalg for Transportinfrastruktur ikke mere kan leve op til de krav, som de nye fælles opgaver inden for transeuropæiske net stiller. Den fælles holdning omfatter endvidere en ny artikel 19, hvori det bestemmes, at beslutning 78/174/EØF ophæves (jf. punkt III.2).

Ad artikel 18

I artikel 18 om den beretning, som Kommissionen skal forelægge hvert femte år og første gang inden den 1. juli 1999, har Rådet, for så vidt angår revision af retningslinjerne, inkorporeret substansen af ændringsforslag nr. 209, som også i alt væsentligt er medtaget i Kommissionens forslag (artikel 19).

Ad bilag I

Ændringsforslag fra Europa-Parlamentet, der hovedsagelig angår veje, jernbaner og kombineret transport

1. Tilføjelse af nye infrastrukturprojekter

ændringsforslag, som Rådet har accepteret

a) medtaget i Kommissionens ændrede forslag:

nr. 43-46, 48, 49/51, 57, 58 (delvis),

60 (delvis), 63, 66, 75, 77, 80 (delvis), 83, 85,

86 (delvis), 94, 97, (Kommissionen: delvis), 99-102,

103/106, 105, 107, 110, 147, 151 (delvis), 159, 169, 174, 234

og 235 (Kommissionen: delvis)

b) ikke medtaget i Kommissionens ændrede forslag: nr. 52, 53, 56, 81 (Rådet: delvis)

2. Eksisterende eller planlagte forbindelser på kortene, der udgår

ændringsforslag, som Rådet har accepteret

a) medtaget i Kommissionens ændrede forslag:

nr. 55 (Kommissionen: delvis), 71 (nedklassificering af strækning)

b) ikke medtaget i Kommissionens ændrede forslag:

nr. 47

3. Andre foranstaltninger i forbindelse med infrastrukturprojekter

ændringsforslag, der er medtaget i Kommissionens ændrede forslag og accepteret af Rådet

nr. 64, 69

Ad bilag II

I overensstemmelse med Kommissionens ændrede forslag, som medtager Europa-Parlamentets ændringsforslag nr. 129, udgår, som følge af en bedre illustration af projekterne på kortene i bilag I, den detaljerede liste over projekter for veje, jernbaner, indre vandveje og kombineret transport, som indgik i Kommissionens oprindelige forslag.

2. Ændringsforslag fra Europa-Parlamentet, som Rådet ikke har accepteret

a) medtaget i Kommissionens ændrede forslag

Ad betragtninger

Som nævnt ovenfor i punkt III.1, litra a), har Rådet ikke fundet det nødvendigt at medtage ændringsforslag nr. 1 og 144, der går ud på i beslutningen at indføje betragtninger om miljøbeskyttelse og anvendelse af de transportformer, der skader miljøet mindst.

Rådet har heller ikke medtaget:

- ændringsforslag nr. 3, der sigter på i sjette betragtning at præcisere, at der i vurderingen af projekterne skal indgå en sammenlignende analyse af de mulige alternative løsninger for den pågældende infrastruktur. Rådet har ikke ment, at det på retningslinjernes nuværende udviklingstrin var muligt at forestille sig, at et sådant krav kunne overholdes

- ændringsforslag nr. 4, der sigter på i beslutningen at indføje en ny betragtning, der henviser til Kommissionens hvidbog »Vækst, Konkurrenceevne, Beskæftigelse«, med henblik på at kunne bestemme, at investeringer i forbindelse med transeuropæiske net skal være proportionelle med skabelsen af beskæftigelse i de forskellige regioner. Rådet har ment, at denne beslutnings mål burde være de i artikel 2 anførte mere generelle mål og ikke præcis de i hvidbogen anførte, som hovedsagelig afhænger af finansielle beslutninger.

I øvrigt medtager Kommissionens ændrede forslag kun delvis dette ændringsforslag (betragtning 6a). (Jf. også ad artikel 4, ændringsforslag nr. 8).

Ad artiklerne i den fælles holdning

Ad artikel 2

Som nævnt i punkt III.1, litra a), har Rådet ikke accepteret den del af ændringsforslag nr. 6, som omhandler nødvendigheden af at tage hensyn til de komparative, miljøpolitiske fordele ved alle former for transport (artikel 2, stk. 2, fjerde led).

Ad artikel 4

Rådet har bestemt, at der blandt hovedlinjerne for Fællesskabets indsats i den fælles holdnings artikel 4 i ligeledes skal indgå den optimale kombination af transportformerne, især ved oprettelse af sammenkoblingscentre. Rådet er nemlig af den opfattelse, at en delvis inddragelse af ændringsforslag nr. 8, som foreskriver anlæggelse af knudepunkter i nærheden af store byområder, var tilstrækkelig. Efter Rådets mening bør det af subsidiaritetsgrunde undgås i for høj grad at foregribe de initiativer, der skal tages på nationalt, regionalt og lokalt plan.

Ad artikel 5

Rådet har ikke accepteret den del af ændringsforslag nr. 9 (artikel 5, femte led, i det ændrede forslag), som sigter mod i Fællesskabets indsats at inddrage projekter, som ud fra en costbenefitanalyse, der tager højde for projekternes indvirkninger på miljøet samt disses bidrag til den økonomiske og sociale samhørighed, udviser en særlig økonomisk interesse. Rådet har ment, at hensynet til den særlige økonomiske interesse ved et projekt altid indgår i udvælgelsen af projekter af fælles interesse, men at dette element ikke skulle fremhæves specielt, da det ikke er det eneste, der skal tages hensyn til.

Ad artikel 7

Som nævnt i punkt III.1, litra b), har Rådet ikke accepteret den del af ændringsforslag nr. 162, der har til formål i beslutningen at indsætte et stk. 3 om indføjelse af et nyt bilag III.

Rådet har heller ikke accepteret den del af ændringsforslag nr. 162, som går ud på i artikel 7 at indsætte et nyt stk. 3b (artikel 6, stk. 4, i det ændrede forslag), hvori det bestemmes, at medlemsstaterne skal træffe alle nødvendige foranstaltninger, for at gennemføre netplanerne og navnlig for at lette og fremskynde gennemførelsen af projekter af fælles interesse.

Rådet har ment, at der allerede var taget hensyn hertil i artikel 1, stk. 2, hvori det hedder, at retningslinjerne udgør en generel referenceramme, der skal tilskynde til aktioner i medlemsstaterne samt eventuelt på EF-plan med henblik på at realisere projekter af fælles interesse.

Ad bilag II

Afsnit 4: Indre vandveje samt flod- og kanalhavne

I afsnit 4 i den fælles holdning anføres specifikationerne for projekter af fælles interesse for så vidt angår flodhavne, samt specifikationerne for trafikstyring på indre vandveje.

Rådet har ikke accepteret ændringsforslag nr. 19, som derimod er medtaget i det ændrede forslag, og hvori det hedder, at trafikstyringssystemet består af indberetnings- og styringssystemer for fartøjer, der transporterer farligt eller miljøfarligt gods, samt kommunikationssystemer til brug i forbindelse med nødsituationer og sikkerhed på de indre vandveje.

Rådet har ment, at dette ændringsforslag allerede var dækket ind af bestemmelserne i afsnit 4 i den fælles holdning.

Rådet har endvidere ikke accepteret den del af ændringsforslag nr. 129, som er medtaget i det ændrede forslag, og som fastlægger de kvantitative udvælgelseskrav for indlandshavne. Det har fundet, at der i lighed med, hvad den fælles holdning indeholder om søhavne, ikke var grund til at opstille kvantitative krav (årligt trafikvolumen).

Ad Europa-Parlamentets ændringsforslag nr. 39 og ad artikel 17 i Kommissionens ændrede forslag

Konstatering af fælles interesse

I overensstemmelse med ændringsforslag nr. 39 sigtes der i Kommissionens ændrede forslag (artikel 17) imod, at der i beslutningen indføjes en supplerende bestemmelse, der bemyndiger Kommissionen til på anmodning at konstatere, at et projekt er af fælles interesse i beslutningens forstand.

Rådet har ikke ment, at den pågældende konstateringsprocedure kunne indpasses i det i traktatens artikel 129 B-129 D fastlagte system, idet projekter af fælles interesse skal være fuldstændig indført i beslutning, og idet der er fastlagt procedurer for finansieringen af disse projekter i den kommende forordning om finansiering af de transeuropæiske net eller i Rådets forordning (EF) nr. 1164/94 af 16. maj 1994 om oprettelse af Samhørighedsfonden (9).

b) Ikke medtaget af Kommissionen

Ad artiklerne i den fælles holdning

Ad artikel 4

Rådet har ikke accepteret den del af ændringsforslag nr. 8, som sigter mod i artikel 4 blandt hovedlinjerne for Fællesskabets indsats at indføje undersøgelser baseret på costbenefitanalyser for de pågældende regioner samt etablering af varige arbejdspladser, der skal stå i et rimeligt forhold til investeringsomfanget (jf. punkt IV.2, kommentarerne til ændringsforslag nr. 4). Rådet har i overensstemmelse med det ændrede forslag ment, at de planlagte investeringer på en mere generel måde skulle være i overensstemmelse med målene i artikel 2.

Ad artikel 7

Rådet har ikke accepteret de dele af ændringsforslag nr. 162, der går ud på i artikel 7 at indsætte et stk. 3a og et stk. 3d.

Rådet har altså i lighed med Kommissionens ændrede forslag (artikel 6) ikke medtaget:

- stk. 3a, ifølge hvilket det ved (ikke prioriterede) projekter skal undersøges, om de er forenelige med net uden for Fællesskabet. Rådet har ment, at dette aspekt i tilstrækkeligt omfang er dækket ind i den fælles holdnings artikel 6

- stk. 3d, ifølge hvilket alle former for finansiel fællesskabsstøtte inden for transeuropæiske transportnet skal opfylde miljøkravene. Rådet har gjort gældende, at spørgsmål om finansiel fællesskabsstøtte skal løses i forbindelse med specifik EF-gennemførelseslovgivning.

Ad artikel 8

Rådet har ikke accepteret ændringsforslag nr. 13, ifølge hvilket beskrivelsen af vejnettet skal udgå. Rådet har delt Kommissionens opfattelse, hvorefter målet med retningslinjerne netop er at give anvisninger for udviklingen af det samlede net og dets bestanddele.

Ad artikel 9, stk. 5

Rådet har i lighed med Kommissionens ændrede forslag (artikel 9, stk. 2) ikke accepteret den del af ændringsforslag nr. 15 (artikel 10, stk. 2), som sigter imod, at beskrivelsen af jernbanenettet skal udgå (jf. kommentarerne til artikel 8, ændringsforslag nr. 13).

Ad artikel 11

I Kommissionens ændrede forslag (artikel 11, stk. 2) bestemmes det, idet ændringsforslag nr. 25 medtages, at der i beslutningen indføjes et specifikt stykke med sigte på at støtte udviklingen af kortdistancekystskibsfart; Rådet har dog ment, at det var tilstrækkeligt at præcisere havnenes funktion i kystskibsfarten ved i artikel 11 at anføre, at havneinfrastrukturerne også stiller en række tjenesteydelser til rådighed for kystskibsfarten for så vidt angår forbindelserne inden for Fællesskabet og til og fra tredjelande.

Ad artikel 13

Rådet har i lighed med Kommissionens ændrede forslag (artikel 13) ikke ment, i det mindste ikke på nuværende trin, at det var muligt at medtage ændringsforslag nr. 31, hvis formål er i det transeuropæiske net for kombineret transport at inddrage de flyforbindelser, som er tilpasset denne transportform.

Ad artikel 17, stk. 3

I det ændrede forslag hedder det, at Kommissionen skal forelægge en årlig beretning om gennemførelse af disse retningslinjer for Europa-Parlamentet, Rådet, Det Økonomiske og Sociale Udvalg og Revisionsudvalget.

I artikel 17, stk. 3, i den fælles holdning bestemmes det, at Kommissionen forelægger en sådan beretning hvert andet år. Ifølge ændringsforslag nr. 41 skulle Kommissionen i ovennævnte årlige beretning bl.a. fremlægge en nøje undersøgelse af virkningerne for jobskabelse og indkomststigning i de enkelte regioner.

Rådet har i lighed med Kommissionens forslag ikke medtaget dette ændringsforslag, da det har ment, at en årlig, regional beretning i betragtning af store infrastrukturprojekters ofte lange anlægstid ikke vil være hensigtsmæssig.

Ad artikel 18

Som nævnt ovenfor i punkt IV.1, bestemmes det i artikel 18, at Kommissionen hvert femte år og først gang inden den 1. juli 1999 forelægger Europa-Parlamentet og Rådet en beretning om revision af de i beslutningen opstillede retningslinjer.

Rådet har i lighed med Kommissionen i det ændrede forslag (artikel 19) ikke accepteret ændringsforslag nr. 163, som opfordrer Kommissionen til senest to år efter vedtagelsen af beslutningen at fremlægge forslag om minimumsnormer for miljøet samt et fælles rørledningsnet.

Rådet har ikke fundet sig foranlediget til at acceptere dette ændringsforslag, og det har erindret om, at Kommissionen i begrundelsen for det ændrede forslag gør gældende, at den pålagte frist er for kort, og at beslutningen under alle omstændigheder er rettet til medlemsstaterne.

Ad bilag I

Europa-Parlamentets ændringsforslag vedrørende navnlig veje, jernbaner og kombineret transport

1. Tilføjelse af nye infrastrukturprojekter

ændringsforslag, som Rådet ikke har accepteret:

a) medtaget i Kommissionens ændrede forslag:

nr. 65, 67, 68, 70, 73, 74, 89, 96 (Kommissionen: delvis), 108, 148 (Kommissionen: delvis), 153, 165;

b) ikke medtaget i Kommissionens ændrede forslag:

nr. 50, 54, 72, 76, 78, 79, 82, 84, 91, 93, 95, 98, 104, 109, 142, 155, 164, 170, 175.

2. Infrastrukturprojekter eller dele af sådanne, der udgår

ændringsforslag, som hverken Rådet eller Kommissionen har accepteret:

nr. 59

3. Andre foranstaltninger i forbindelse med infrastrukturprojekter

ændringsforslag, som hverken Rådet eller Kommissionen har accepteret:

nr. 61, 62, 87, 112, 113, 114, 128.

Det skal bemærkes, at Rådet i betragtning af, at det er umuligt at afbilde samtlige havne på et kort, har vurderet, at bilag I ikke skulle indeholde kort over søhavne. Europa-Parlamentets ændringsforslag nr. 115-127 om søhavne er altså ikke blevet taget i betragtning. Projekter af fælles interesse i forbindelse med disse havne bestemmes i beslutningen nærmere gennem de i bilag II nævnte kriterier og kan angå enhver havn i en af Fællesskabets medlemsstater.

(1) EFT nr. C 220 af 8. 8. 1994, s. 1.

(2) EFT nr. C 97 af 20. 4. 1995, s. 1.

(3) Dok. 7345/95 PE-RE 37.

(4) EFT nr. C 397 af 31. 12. 1994, s. 23.

(5) Dok. CdR 176/94.

(6) Dok. 8361/95 TRANS 98 ECORIN 104.

(7) Rådets beslutning 93/628/EØF af 29. oktober 1993 om etablering af et transeuropæisk net for kombineret transport (EFT nr. L 305 af 10. 12. 1993, s. 1); Rådets beslutning 93/629/EØF af 29. oktober 1993 om etablering af et transeuropæisk vejnet (EFT nr. L 305 af 10. 12. 1993, s. 11) og Rådets beslutning 93/630/EØF af 29. oktober 1993 om udvikling af et transeuropæisk net af indre vandveje (EFT nr. L 305 af 10. 12. 1993, s. 39).

(8) Beslutning, hvorved der indføres en konsultationsprocedure og oprettes et udvalg for transportinfrastruktur (EFT nr. L 45 af 25. 2. 1978, s. 16).

(9) EFT nr. L 130 af 25. 5. 1994, s. 1.